Só lyk Wes-Kaapse damvlakke ná onlangse reënTheewaterskloofdam se watervlak styg. Foto: Henk Kruger/ANA Die nasionale departement van water en sanitasie het Maandag gesê damvlakke in die droogtegeteisterde Wes-Kaap staan het gestyg na 53% ná die onlangse reën wat die provinsie ontvang het. Die departement het in ŉ verklaring gesê die Theewaterskloofdam, die grootste dam wat water aan Kaapstad voorsien, se watervlak staan tans op 38,55% waar dit verlede jaar dié tyd op 19,61% gestaan het. Rashid Khan, die departement se streekshoof, het gesê met meer reënval wat gedurende die res van die wintermaande verwag word, is die stygende damvlakke “ŉ merkwaardige” verbetering vir die werksekuriteit in die Wes-Kaap. Khan het egter gewaarsku dat huidige waterbeperkings van toepassing bly en nie opgehef sal word voordat die damvlakke op 85% staan nie. “Ons watersekuriteit is nou gesonder as wat dit ŉ jaar of twee gelede was tydens die verlammende droogte wat ons die laaste paar jare ervaar het. Ons gesamentlike pogings as een regering is om teen selfvoldaanheid te waak en saam te werk om hoër vlakke van watersekuriteit te verseker,” het Khan gesê.